OBH 7197/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert az ellene folyamatban lévő ügyekben a Siófoki Rendőrkapitányság rendőrei, illetve több Somogy megyei nem megfelelően járt el. Az ellene folyó ügyek koncepciós, politikai ügyek, a jogorvoslati jogát az eljárásban nem érvényesítheti. Azonnali sürgős kivizsgálást, jogsegélyt kér. 

Az Alkotmány 57. §. (5) bekezdésében deklarált  jogorvoslathoz való jog sérelmének gyanúja miatt indokolt a vizsgálat.

A megállapított tényállás és a megtett intézkedések

Az 1993. évi LIX. törvény 18. §. (2) bekezdésére alapozott Dr. Sz. I. Somogy Megyei Főügyésznek címzett felvilágosítás kérésünkre a vizsgálatot a Legfőbb Ügyész helyettese Dr. F. J. folytatta le. 

A panasz és a megállapított tényállás alapján Cs. S. Cs. panaszos ellen 1102/1997. Bü. számon a Siófoki Rendőrkapitányság indított büntetőeljárást ittas járművezetés vétsége alapos gyanúja miatt. 1997. április 24-én Cs. S. Cs. vérében az elkövetéskor 1,63 ezrelék alkohol-koncentráció volt.

A büntetőeljárás ideje alatt Cs. S. Cs. ismeretlen helyre távozott, háromszori idézésre sem jelent meg, ezért elfogatóparancsot adtak ki ellene. 1997. július 15-én Enyingen fogták el és  állították elő a Siófoki Rendőrkapitányságra, ahol gyanúsítottként kihallgatták. Az eljárást befejezték, 1997. szeptember 1-jén B.548/1997. szám alatt a Siófoki Városi Ügyészség ittas járművezetés vétsége miatt vádindítványt nyújtott be a Siófoki Városi Bíróságnak. A bíróság 1997. november 28-án tárgyalást tartott, ahol elrendelte Cs. S. Cs.  igazságügyi  elmeorvos szakértői vizsgálatát, a tárgyalást elnapolta. Új határnapot a tárgyalásra nem tűztek ki. 

Cs. S. Cs. panaszos 1997. április 25-én feljelentést tett az intézkedő rendőrök ellen, mert vele szemben jogtalanul intézkedtek, tettleg bántalmazták, kezét hátrabilincselték, 50.000.- Ft értékű karóráját összetörték, 47.000.- Ft készpénzét eltüntették. 

A Somogy Megyei Főügyészség Nyomozó Hivatala Ny.120/1997. szám alatt a nyomozást elrendelte. A nyomozás során iratokat szerzet be, igazságügyi szakértőt rendelt ki, kihallgatta a rendőröket, továbbá Cs. S. Cs. feljelentő által megjelölt személyeket. Cs. S. Cs. kihallgatására nem került sor, mert többszöri idézés ellenére nem jelent meg.

A Somogy Megyei Főügyészség Nyomozó Hivatala 1997. június 18-án keltezett határozatával a nyomozást a Be. 139. §. (1) bekezdés a./ pontja alapján bűncselekmény hiányában megszüntette. A határozat ellen bejelentett panaszt a Siófoki Városi Ügyészség B.536/1996. számú, 1997. július 21-én keltezett határozatával elutasította. 

Cs. S. Cs. 1997. július 26-án 16 helyre küldött beadványt, többek között a Somogy Megyei Főügyészségnek is. A Főügyészség a beadványt a határozat elleni panaszként bírálta el. Ennek alapján a határozatot hatályon kívül helyezte és a nyomozás folytatását rendelte el. 

A nyomozás folytatása keretében került sor Cs. S. Cs. tanúkénti kihallgatására, az intézkedő rendőrökkel szembeni szembesítésre is. 

A bizonyítási eljárást követően a Somogy Megyei Ügyészségi Nyomozó Hivatal Ny.120/1997. számú határozatával 1997. augusztus 28-án a nyomozást a Be. 139. §. (1) bekezdés a./ pont I. fordulata alapján megszüntette. A határozat ellen benyújtott panaszt a Siófoki Városi Ügyészség B.536/1997. számú határozatával 1997. október 29-én elutasította. 

Cs. S. Cs. panaszos 1997. július 28-án a Somogy Megyei Főügyészségnek küldött beadványában ismeretlen rendőrök ellen tett feljelentést. Feljelentése szerint a rendőrök gépkocsijából videofelvételeket tulajdonítottak el, továbbá arra akarták rávenni, hogy a rendőrök elleni  bűnügyben a Főügyészség Nyomozó Hivatalánál folyamatban lévő ügyben feljelentését vonja vissza. 

A nyomozást a Somogy Megyeri Főügyészség 1997. október 20-án keltezett határozatával a Be. 139. §. (1) bekezdés a./ pont I. fordulata alapján megszüntette. 

1997. november 11-én büntetőeljárást eredményező hamis vád bűntette alapos gyanúja miatt feljelentő Cs. S. Cs-val szemben büntetőeljárást kezdeményezett. Cs. S. Cs. panaszos vitatta az ellene indított eljárások törvényességét is, valamint azt, hogy jogorvoslathoz való jogát nem érvényesíthette az eljárások alatt. 

A panaszból és a felvilágosításból megállapítható, hogy az eljárás alatt az eljárók törvényesen jártak el, mulasztást nem követtek el.

A gyanúsítotti kihallgatás elleni panaszát 1997. július 17-én a Somogy Megyei Nyomozó Hivatal elleni panaszt 1997. augusztus 7-én NF.15971/1997. számú határozatával a Megyei Főügyészség, egyéb panaszait 120/1997. számú határozatával a Siófoki Városi Ügyészség bírálta el hatáskörében eljárva. 

Vizsgálat a Somogy Megyei Főügyészség azt a körülményt is Cs. S. Cs. panasza alapján, hogy indokolatlanul bocsájtottak ki ellene elfogatóparancsot. 

A vizsgálat megállapította, hogy Cs. S. Cs. lakásából ismeretlen helyre költözött, a felkutatására tett intézkedések nem vezettek eredményre, ezért vált szükségessé az elfogatóparancs kibocsájtása. 

A Somogy Megyei Főügyészség utasítására vizsgálja az Ügyészségi Nyomozó Hivatal azt a körülményt, hogy az 1997. június 4-én kihallgatott Sz. Zs. és U. Gy. tanúk valótlan tartalmú vallomásukkal a 120/1997. számú bűnügyben  alaposan gyanúsíthatók-e a hamis tanúzás bűntettének elkövetésével.

A vizsgálat megállapításai

A panaszból, a felvilágosításból megállapítható, hogy a Siófoki Városi Rendőrkapitányság, a Siófoki Városi Ügyészség, a Somogy Megyei Ügyészségi Nyomozó Hivatal és a Somogy Megyei Főügyészség eljárása során törvénysértést, mulasztást nem követett el. A rendőrség az ügyészségek a jogszabályoknak megfelelően jártak el. Mulasztást a vizsgálat nem tárt fel.

Az eljárások során a Magyar Köztársaság Alkotmánya 57. §. (5) bekezdésében deklarált jogorvoslathoz való alkotmányos jog nem sérült, alkotmányos visszásság nem keletkezett. 

Megállapítható, hogy a 1102/1997. Bü. számú ügy - járművezetés ittas állapotban - bírósági szakban van.

Az 1993. évi LIX. törvény 16. §. (1) és a 29. §. (1) bekezdés f./ pontja szerint bírósági eljárásba beavatkozásra az országgyűlési biztosnak nincs hatásköre. 

Egyéb ügyekben, a hamis vád bűntettében, a hamis tanúzás bűntettében a nyomozás a Somogy Megyei Ügyészség Nyomozó Hivatalánál folyamatban van.

Megállapítható, hogy az eljárások során az eljáró nyomozóhatóság, az ügyészségek törvényt nem sértettek, mulasztást nem követtek el, ezért további intézkedés megtétele nem indokolt. 

Budapest, 1998.

Dr. Polt Péter